Viljandi 18. juuni 2024 nr 182

**Kannukülas Raja ja Kabelimäe katastriüksuste**

**detailplaneeringu algatamine ja keskkonnamõju**

**strateegilise hindamise algatamata jätmine**

Aivar Kustavus esitas taotluse (reg 17.01.2024 nr 7-2/24/1-1) detailplaneeringu algatamiseks Kannukülas Raja (katastritunnus 79701:001:0132) ja Kabelimäe (katastritunnus 79702:002:1190) katastriüksustel. Detailplaneeringu eesmärk on püstitada maa-alale vaatetorn ning korrastada vaatetorni ümbrus.

Kolga-Jaani valla ja Tarvastu valla liitumisel Viljandi vallaga moodustus 25.10.2017 haldusüksus nimega Viljandi vald.

Taotleval planeeringualal kehtib Tarvastu Vallavolikogu 06.02.2008 määrusega nr 10 „Tarvastu valla üldplaneeringu kehtestamine“ kehtestatud Tarvastu valla üldplaneering (edaspidi üldplaneering), milles on taotletavale detailplaneeringualale märgitud kaitseala ja metsa maakasutuse juhtotstarve, mis ei keela metsastele aladele vaatetorni püstitamist. Vastavalt üldplaneeringule on detailplaneeringu kohustus hajaasustuses rajatiste ehitamisel (golfiväljakud, mobiilimastid, tuulegeneraatorid, tehisveekogud, jne).

Planeerimisseaduse § 125 lg 2 sätestab muu hulgas, et detailplaneeringu koostamine on nõutav üldplaneeringuga määratud detailplaneeringu koostamise kohustusega alal või juhul.

Taotletaval detailplaneeringualal kehtivad detailplaneeringud puuduvad.

Ehitisregistri andmetel asuvad Kabelimäe katastriüksusel (katastritunnus 79702:002:1190) elamu (ehitisregistri kood 112010517), laut (ehitisregistri kood 112010518), Kärstna Mõisa Rahula Kivisild (ehitisregistri kood 221278761) ning Raja katastriüksusel (katastritunnus 79701:001:0132) hooned puuduvad. Detailplaneeringuala suurus on ligikaudu 4,4 ha.

Ehitusosakond viib läbi detailplaneeringu koostaja leidmiseks hanke pärast detailplaneeringu algatamist, mille tulemusena valitakse välja detailplaneeringu koostaja ning temaga sõlmitakse leping detailplaneeringu koostamise ja finantseerimise kohta.

Arvestades eeltoodud asjaolusid on planeeringuspetsialisti hinnangul tegemist üldplaneeringu kohase detailplaneeringu algatamisega ja ei ole vajalik algatada koostatava detailplaneeringu keskkonnamõju strateegilist hindamist, kuna planeeringuga ei kavandata tegevust, mis keskkonnamõju hindamise ja keskkonnajuhtimissüsteemi seaduse kohaselt on olulise keskkonnamõjuga tegevus. Kavandatava tegevusega ja detailplaneeringu elluviimisega ei kaasne eeldatavalt vahetu või kaudne mõju, mis võib ületada mõjuala keskkonnataluvust, põhjustada keskkonnas pöördumatuid muutusi või seada ohtu inimese tervise ja heaolu, kultuuripärandi või vara.

Tulenevalt eeltoodust ja võttes aluseks Eesti territooriumi haldusjaotuse seaduse § 141 lg 41, planeerimisseaduse § 4 lg 1, § 124 lg 10, § 125 lg 2, § 127, § 128 lg-d 1 ja 5, keskkonnamõju hindamise ja keskkonnajuhtimissüsteemi seaduse § 35, Tarvastu Vallavolikogu 06.02.2008 määrusega nr 10 „Tarvastu valla üldplaneeringu kehtestamine“ kehtestatud Tarvastu valla üldplaneeringu, Viljandi Vallavolikogu 28.02.2022 määruse nr 13 „Planeerimisseaduses sätestatud küsimuste lahendamise volitamine“ § 1 lg 1 ning arvestades esitatud taotlust:

1. Algatada detailplaneeringu koostamine Kannukülas Raja (katastritunnus 79701:001:0132) ja Kabelimäe (katastritunnus 79702:002:1190) katastriüksustel vastavalt lisatud asendiplaanile (lisa 1). Detailplaneeringu eesmärk on püstitada maa-alale vaatetorn ning korrastada vaatetorni ümbrus. Detailplaneeringuala suurus on ligikaudu 4,4 ha.
2. Anda detailplaneeringu koostamise lähteseisukohad vastavalt käesoleva korralduse lisale 2.
3. Mitte algatada koostatava detailplaneeringu keskkonnamõju strateegilist hindamist.
4. Viljandi Vallavalitsuse planeeringuspetsialistil korraldada planeeringu algatamise teate avaldamine:
   1. ajalehes Sakala 30 päeva jooksul peale korralduse jõustumist;
   2. Ametlikes Teadaannetes 14 päeva jooksul peale korralduse jõustumist;
   3. Viljandi valla veebilehel [www.viljandivald.ee](http://www.viljandivald.ee)
5. Korraldus jõustub teatavakstegemisest.

(allkirjastatud digitaalselt)

Alar Karu (allkirjastatud digitaalselt)

vallavanem Gerly Sankovski

jurist vallasekretäri ülesannetes